Utilitza una sola frase per resumir la idea més important d'aquest text.
El congrés espanyol ha aprovat el decret que limita els beneficis de les elèctriques, però la vicepresidenta tercera i ministra de Transició Ecològica, Teresa Ribera, pretén matisar-ne els efectes.
Després de les crítiques i pressions del sector energètic, Ribera ha volgut deixar clar que la reducció dels beneficis és aplicable només a aquells que hagin interioritzat els beneficis extraordinaris derivats de l’increment del preu del gas.
“No s’aplicarà a qui no ho hagi fet, a qui hagi garantit preus estables abans de l’escalada”, ha dit.
Segons Ribera, la mesura que limita la retribució de les elèctriques és excepcional i de caràcter temporal davant l’escalada de preus del gas.
La previsió del govern espanyol en l’aprovació del decret al consell de ministres era que la retallada fos d’uns 2.500 milions d’euros per al sector, que haurien de tornar al sistema per abaratir la factura domèstica i de pimes.
En una atenció als mitjans posterior al debat, Ribera ha dit que, després de tenir converses amb el sector i altres grups parlamentaris, han arribat a la conclusió que en el decret queda poc explicitat a qui s’aplicarà la retallada i, per això, vol desenvolupar-lo amb total precisió per donar seguretat jurídica.
El decret ha obtingut el suport de PSOE, Unides Podem, ERC, EH Bildu, la CUP, Més País, Terol Existeix i BNG amb la qual cosa s’ha aprovat amb 182 vots a favor.
JxCat, PDeCAT i el PNB s’han abstingut mentre que PP, Vox i Cs han votat en contra.
Alguns partits han criticat que la retallada de beneficis pot castigar les renovables.
És el que ha argumentat la diputada de JxCat Pilar Calvo, que ha advertit que la mesura genera inseguretat.
El PNB també considera que el decret pot perjudicar a les energies renovables, així com a la indústria que té acords de compravenda PPA (Power Purchase Agreement) a preu fixe.
“No podem permetre’ns sobresalts per a la indústria”, ha dit la diputada Idoia Sagastizabal, que ha celebrat que l’executiu estigui obert a introduir correccions.
En canvi, partits d’esquerra com la CUP o EH Bildu consideren que les mesures del decret són insuficients.
La portaveu de la CUP al Congrés, Mireia Vehí, ho ha qualificat d’un bon primer pas que encara es queda curt i, segons el diputat abertzale Oskar Matute, és el terra mínim exigible.
El portaveu d’Unides Podem, Pablo Echenique, ha demanat a Ribera que no cedeixi als xantatges de les elèctriques.
Fonts d’Unides Podem han destacat que el decret quedarà blindat perquè les mesures es mantenen tal com es van acordar en el Consell de Ministres i no es modificaran, ja que no es tramitarà com a projecte de llei.
A banda de la limitació de beneficis fins al 31 de març de 2022, el decret també redueix del 5,1 % al 0,5 % l’impost especial de l’electricitat i allarga fins a finals d’any la suspensió de l’impost sobre el valor de producció d’energia elèctrica (7%).
A banda, el decret imposa un subministrament mínim vital per a consumidors vulnerables i amplia la prohibició de tallar subministraments sis mesos més a persones amb el bo elèctric.
Una altra mesura és la injecció de 900 milions d’euros addicionals de les subhastes de CO2 per rebaixar el cost de l’electricitat.
El decret també limita el creixement del preu del gas (entre un 4,4 i un 5 %) en la factura per als pròxims sis mesos i crea noves subhastes d’energia generada pels operadors dominants perquè hi accedeixin petites comercialitzadores i grans indústries.
A banda, el decret modifica la llei d’aigües amb l’obligació de fixar un mínim i màxim de cabals mensuals que es puguin desembassar i cotes mínimes per preservar embassaments.
La vicepresidenta ha dit que espera poder completar en les pròximes setmanes el decret amb mesures addicionals que, d’una banda, garanteixin preus raonables previs a l’espiral del gas natural i, d’una altra, reforcin la posició dels consumidors vulnerables acollits al bo social.
Fonts del govern espanyol han concretat que estudien congelar els preus aplicables a llars amb el bo social perquè no els afectin els augments del preu de la llum.
Pel que fa als preus raonables per a la indústria, les mateixes fonts expliquen que introduiran un mecanisme que eximeixi les companyies amb contractes amb preus anteriors a l’escalada o les que en signin de nous sense afectació del preu del gas.
La llei que pretén frenar l’excés de retribució que les companyies elèctriques obtenen per l’energia que generen les plantes nuclears i hidràuliques ha superat les esmenes a la totalitat de PP i Vox.
El text pretén limitar l’impacte del preu del CO2 en la retribució de plantes no emissores anteriors a 2005.
S'aprova al congrés espanyol el decret que limita els beneficis de les elèctriques i imposa un subministrament mínim vital.